Broj: 711-I-1312-P-97-19/21-06-11

Zagreb, 9. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Marina Bosilja, općinskog načelnika Općine Sveti Ilija,** pokrenutom Odlukom Povjerenstva broj: 711-I-550-P-97-19/21-04-11 od 19. ožujka 2021.g., na 134. sjednici, održanoj 9. srpnja 2021.g., donosi sljedeću:

**ODLUKU**

1. **Propustom da po pisanom pozivu Povjerenstva obrazloži nesklad, odnosno priloži odgovarajuće dokaze potrebne za usklađivanje prijavljene imovine u izvješćima o imovinskom stanju dužnosnika podnesenim 01. srpnja 2013. g., 19. srpnja 2017. g., 04. ožujka 2018. g. i 04. listopada 2019.g. i stanja imovine kako proizlazi iz podataka pribavljenih od nadležnih tijela u postupku redovite provjere i to u odnosu na podatke u dijelu izvješća koji se odnosi na ostale prihode dužnosnika, a koji nesklad između prijavljene imovine i stanja imovine kako proizlazi iz pribavljenih podataka je nastao uslijed:**

**- propusta dužnosnika da istekom 2014.g. Povjerenstvu prijavi bitnu promjenu nastalu primitkom 9.240 kn neto od Medicinske škole Varaždin po osnovi drugog dohotka,**

**- propusta dužnosnika da istekom 2017.g. Povjerenstvu prijavi bitnu promjenu nastalu primitkom 3.422,23 kn neto od Medicinske škole Varaždin po osnovi drugog dohotka,**

**- propusta dužnosnika da istekom 2018.g. Povjerenstvu prijavi bitnu promjenu nastalu primitkom 8.167,16 kn neto od Medicinske škole Varaždin po osnovi drugog dohotka,**

**- propusta dužnosnika da istekom 2019.g. Povjerenstvu prijavi bitnu promjenu nastalu primitkom 4.162,84 kn neto od Medicinske škole Varaždin po osnovi drugog dohotka,**

**dužnosnik Marin Bosilj, općinski načelnik Općine Sveti Ilija, počinio je povredu članka 27. ZSSI-a, u vezi s člankom 8. i 9. ZSSI-a.**

1. **Za povrede ZSSI-a, opisane pod točkom I. ove izreke, dužnosniku Marinu Bosilju, općinskom načelniku Općine Sveti Ilija, izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će se izvršiti u 6 jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.**

Obrazloženje

Povjerenstvo je na 119. sjednici, održanoj dana 19. ožujka 2021.g., pokrenulo postupak protiv dužnosnika Marina Bosilja, općinskog načelnika Općine Sveti Ilija, zbog kršenja odredbi iz članka 8. i 9. ZSSI-a, koja proizlazi iz propusta da po pisanom pozivu Povjerenstva priloži odgovarajuće dokaze potrebne za usklađivanje imovine prijavljene u izvješćima o imovinskom stanju dužnosnika podnesenim 1. srpnja 2013. g., 19. srpnja 2017. g., 4. ožujka 2018. g. i 4. listopada 2019.g. i stanja imovine kako proizlazi iz podataka pribavljenih od nadležnih tijela, u dijelu izvješća „Podaci o ostalim prihodima“.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da dužnosnik Marin Bosilj obnaša dužnost općinskog načelnika Općine Sveti Ilija od 21. svibnja 2021.g. te da je istu dužnost obnašao i u mandatima 2013.-2017. i 2017.-2021. Stoga je i Marin Bosilj, povodom obnašanja navedene dužnosti, obvezan postupati sukladno odredbama ZSSI-a..

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljena imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će na temelju članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o istom obavijestiti nadležna državna tijela.

Uvidom u podnesena izvješća o imovinskom stanju dužnosnika Marina Bosilja utvrđeno je kako je dužnosnik Marin Bosilj Povjerenstvu prijavio da dužnost općinskog načelnika Općine Sveti Ilija obnaša volonterski, za što prima naknadu, te da je u radnom odnosu u Zavodu za javno zdravstvo Varaždinske županije, za što prima plaću, kako je prijavio.

Povjerenstvo je na 204. sjednici, održanoj 28. prosinca 2017.g., dalo Mišljenje kako nije u suprotnosti s odredbama članka 13. stavka 2. ZSSI-a da dužnosnik Marin Bosilj, općinski načelnik Općine Sveti Ilija, za vrijeme volonterskog obnašanja navedene dužnosti istodobno u radnom odnosu obavlja funkciju ravnatelja zdravstvene ustanove Zavod za javno zdravstvo čiji je osnivač jedinica područne (regionalne) samouprave. Na temelju članka 14. stavka 1. ZSSI-a dužnosnik ne smije za vrijeme obnašanja dužnosti iz članka 3. ZSSI-a obavljati poslove upravljanja u poslovnim subjektima, no iz odredbi Zakona o zdravstvenoj zaštiti ne proizlazi da se obavljanje funkcije ravnatelja zdravstvene ustanove smatra poslovima upravljanja ustanovom, već isto predstavlja obavljanje izvršne funkcije, stoga obavljanje funkcije ravnatelja Zavoda za javno zdravstvo nije u suprotnosti s člankom 14. stavkom 1. ZSSI-a. S obzirom da dužnosnik Marin Bosilj volonterski obnaša dužnost općinskog načelnika Općine Sveti Ilija, obavljanje funkcije ravnatelja zdravstvene ustanove Zavod za javno zdravstvo nije u suprotnosti niti s člankom 13. stavkom 2. ZSSI-a. Dužnosnik je u izvješću o imovinskom stanju dužnosnika dužan navesti podatke o obavljanju drugih poslova za vrijeme obnašanja javne dužnosti i prihode koje po toj osnovi ostvaruje.

Nadalje, Povjerenstvo je u predmetnom postupku, a povodom navoda iz zaprimljene prijave, od Medicinske škole u Varaždinu zatražilo očitovanje drži li dužnosnik Marin Bosilj predavanja na Medicinskoj školi Varaždin i po kojoj osnovi (ugovor o djelu ili dr.), odnosno obavlja li druge poslove ili na bilo koji drugi način sudjeluje u radu Medicinske škole Varaždin te je li za navedene aktivnosti primao naknadu i u kojem iznosu.

Medicinska škola u Varaždinu je dopisom, KLASA: 602-03/19-01/122, URBROJ: 2186-150-01-19-01 od 2. svibnja 2019.g. Povjerenstvu dostavila očitovanje da Marin Bosilj predaje u Medicinskoj školi Varaždin kao vanjski suradnik te da je s njime sklopljen Ugovor o djelu od 03.09.2018.g. Imenovani prema tom ugovoru izvodi nastavu iz predmeta Dezinfekcija, dezinsekcija, deratizacija - 2 sata tjedno. Osim izvođenja nastave imenovani ne obavlja nikakve druge poslove, odnosno na bilo koji drugi način ne sudjeluje u radu Medicinske škole Varaždin. Za izvođenje nastave imenovani je od 03.09.2018. godine do 30.04.2019. godine primio naknadu u ukupnom iznosu bruto: 5.360,88 kn, a u neto iznosu: 3.551,04 kn. Za pojedinačne mjesečne isplate dostavljene su obračunske isprave iz kojih je vidljiva dobivena mjesečna naknada. U prilogu su dostavljeni Ugovor o djelu i Obračunske isprave.

Člankom 13. stavkom 2. ZSSI-a propisano je kako dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti, pri čemu navedeno ograničenje ne postoji za privremene i povremene poslove te u slučaju da dužnosnik volonterski obnaša javnu dužnost. Stoga, u konkretnom slučaju, dužnosnik može obavljati predavanja na Medicinskoj školi, koje obavlja u smislu edukacijske djelatnosti, ali je navedene naknade dužan prijaviti Povjerenstvu sukladno odredbama članka 8. i 9. ZSSI-a.

Uvidom u evidencije Povjerenstva utvrđeno je kako je dužnosnik Marin Bosilj od stupanja na javnu dužnost 27. svibnja 2013. g. podnio izvješća o imovinskom stanju dužnosnika 01. srpnja 2013. g. povodom stupanja na dužnost, 18. veljače 2016. g. povodom promjene u imovini, 19. srpnja 2017. g. povodom ponovnog izbora na istu dužnost, 04. ožujka 2018. g. povodom ispravka podataka, 04. listopada 2019. g. povodom promjene u imovini te 23. studenog 2020. g. povodom promjene u imovini, koja su izvješća u postupku administrativne provjere odobrena i javno objavljena.

Uvidom u izvješće o imovinskom stanju dužnosnika, koje je dužnosnik Marin Bosilj podnio 01. srpnja 2013. g. povodom stupanja na dužnost, Povjerenstvo je utvrdilo kako je imenovani dužnosnik udijelu izvješća koji se odnosi na podatke o ostalim prihodima naznačio, između ostalog, kako je kao vanjski suradnik od Medicinske škole Varaždin od 2002. g. na godišnjoj razini ostvario neto primitak u iznosu od 4.359,57 kuna. U izvješćima o imovinskom stanju dužnosnika podnesenim 18. veljače 2016. g., 19. srpnja 2017. g., 04. ožujka 2018. g., 04. listopada 2019. g. i 23. studenog 2020. g., u dijelu izvješća koji se odnosi na podatke o ostalim prihodima, dužnosnik Marin Bosilj naznačio je kako iste ne ostvaruje.

U postupku redovite provjere podataka iz podnesenih izvješća o imovinskom stanju imenovanog dužnosnika, Povjerenstvo je neposrednim uvidom u Informatički sustav Porezne uprave utvrdilo kako je dužnosnik od 2014.g. povremeno ostvarivao drugi dohodak od Medicinske škole Varaždin, koje nije prijavio u podnesenim izvješćima o imovinskom stanju dužnosnika u dijelu „Podaci o ostalim prihodima“, osim u izvješću o imovinskom stanju povodom stupanja na dužnost od 01. srpnja 2013. g.

Pritom se uzima da je prijavljeno imovinsko stanje dužnosnika, kako ga je prijavio u izvješću od 01. srpnja 2013. g., pa tako i u pogledu prijavljenih isplata od navedenog isplatitelja u prijavljenom godišnjem iznosu od 4.359,57 kuna, sve do podnošenja idućeg Izvješća od 18. veljače 2016. g., u kojem je navedeno da ne ostvaruje nikakve ostale prihode. No, s obzirom da je Izvješće podneseno 18. veljače 2016. g. radi promjene, može se s obzirom na vrijeme podnošenja izvješća uzeti da je dužnosnik ovim izvješćem prijavio stanje za 2015. g. i u pogledu isplata od predmetnog isplatitelja (odnosno da u toj godini nije primao isplate od tog isplatitelja).

Slijedom navedenog, utvrđeno je da je 2014. g. dužnosnik od isplatitelja Medicinske škole Varaždin po osnovi drugog dohotka primio ukupno 9.240 kn neto što je za više od 10% veći iznos od tada prijavljenog primitka na godišnjoj razini po toj osnovi (kako je prijavljen u izvješću od 1. srpnja 2013.).

Nadalje, utvrđeno je da dužnosnik od istog isplatitelja u 2015. i 2016.g. nije ostvario primitke. Ujedno, utvrđeno je da je dužnosnik od istog isplatitelja nije ostvario primitke niti u 2017.g. prije podnošenja Izvješća o imovinskom stanju od 19. srpnja 2017. g., povodom ponovnog izbora na istu dužnost.

Stoga, imajući u vidu gore navedeno o važenju prijave imovine izvješćem od 18. veljače 2016.g., u kojoj je dužnosnik prijavio da nema ostalih prihoda, što je prijavio i u Izvješću od 19. srpnja 2017.g., utvrđeno je da prijavljeno imovinsko stanje u pogledu ostalih prihoda, dakle i u pogledu primitaka od isplatitelja Medicinska škola Varaždin nije u neskladu sa stvarnim stanjem za razdoblje cijele 2015. i 2016. g. te 2017. u razdoblju do ponovnog izbora na istu dužnost.

Nadalje, utvrđeno je da je u 2017. g. (od listopada do prosinca) dužnosnik ostvario 3 isplate od isplatitelja Medicinska škola Varaždin u ukupnom neto iznosu 3.422,23 kune. Dužnosnik nije istekom 2017.g. prijavio ovu promjenu odnosno ostvareni primitak od navedenog isplatitelja u toj godini, a niti u izvješću podnesenom 04. ožujka 2018. g. (u kojem je prijavljivao neke druge izmjene podataka).

Utvrđeno je da je u 2018.g. dužnosnik ostvario 9 isplata od isplatitelja Medicinska škola Varaždin u ukupnom neto iznosu 8.167,16 kuna, dok je s istekom 2018.g. prijavljeno imovinsko stanje u pogledu ovih primitaka i dalje bilo da isti prihodi ne postoje, koji podatak ponovo prijavljen i u Izvješću podnesenom 04. listopada 2019. g.

Utvrđeno je da je u 2019.g. dužnosnik ostvario 7 isplata od isplatitelja Medicinska škola Varaždin u ukupnom neto iznosu 4.162,84 kune, dok je s istekom 2019.g. prijavljeno imovinsko stanje u pogledu ovih primitaka i dalje bilo da isti prihodi ne postoje.

Konačno, utvrđeno je da dužnosnik od istog isplatitelja u 2020.g. nije ostvario primitke. Iako u trenutku podnošenja Izvješća od 23. studenog 2020. g., podnesenog radi promjene nije istekla 2020. g., ipak se može smatrati da je dužnosnik istim prijavio promjenu i u pogledu ovih primitaka, prijavljenih na godišnjoj razini za tekuću godinu, s obzirom na kasni datum podnošenja izvješća, pa stoga, s obzirom da je dužnosnik prijavio da ne ostvaruje ostale primitke, Stoga je utvrđeno da prijavljeno imovinsko stanje u pogledu ostalih prihoda, dakle i u pogledu primitaka od isplatitelja Medicinska škola Varaždin nije u neskladu sa stvarnim stanjem za razdoblje cijele 2020. g.

Slijedom navedenog, usporedbom podataka iz podnesenih izvješća o imovinskom stanju dužnosnika te podataka prikupljenih od Porezne uprave kao nadležnog tijela, utvrđen je nesklad između prijavljenih i prikupljenih podataka o ostvarenim primicima od isplatitelja Medicinska škola Varaždin po osnovi drugog dohotka, budući da se iznos toga primitka po ovoj osnovi, koji je dužnosnik ostvario u 2014.g. bitno razlikuje (za više od 10%) od iznosa primitaka od istog isplatitelja koji je bio prijavljen u Izvješću od 01. srpnja 2013. g., kao i budući da je dužnosnik od istog isplatitelja u 2017., 2018. i 2019. godini od istog isplatitelja ostvario primitke u gore utvrđenim iznosima na godišnjoj razini, dok je u izvješćima o imovinskom stanju podnesenim 19. srpnja 2017. g., 04. ožujka 2018. g. i 04. listopada2019. g. prijavljeno da nije ostvario nikakve ostale primitke, pa tako niti primitke od ovog isplatitelja.

Prema tome, dužnosnik je, u odnosu na iznos primitka od isplatitelja Medicinska škola Varaždin, prijavljen u Izvješću od 01. srpnja 2013. g., propustio prijaviti bitnu promjenu u iznosu ovih primitaka na godišnjoj razini, nastalu tijekom 2014. godine istekom iste godine, a zatim je istekom 2017. g., propustio prijaviti istovjetnu bitnu promjenu u vidu ponovnih primitaka od istog isplatitelja, nastalu tijekom 2017.g. nakon ponovnog stupanja na istu dužnost, kao i daljnje bitne promjene u visini ovih primitaka koje su uslijedile u 2018. g. i opet u 2019. g., pri čemu je prijavio netočan podatak o nepostojanju ovih primitaka u izvješćima od 04. ožujka 2018. g. i 04. listopada 2019.g., što je dovelo do toga da je postojao nesklad i nerazmjer između prijavljenih i stvarnih podataka o primicima od predmetnog isplatitelja za 2014., 2017., 2018. i 2019. godinu.

Povjerenstvo je dužnosnika, sukladno članku 26. ZSSI-a, Zaključkom, broj: 711-I-131-RP-56/20-02-16 od 27. siječnja 2021.g. pozvalo da se očituje o utvrđenom neskladu, odnosno nerazmjeru, te u očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere.

Dužnosnik Marin Bosilj je 3. ožujka 2021.g. dostavio očitovanje na Zaključak, u kojem je u bitnom naveo kako su točni navodi o neskladu između prijavljene imovine (drugi dohodak) iz izvješća o imovinskom stanju dužnosnika podnesenih dana 01. srpnja 2013.g, 19. srpnja 2017.g., 04. ožujka 2018.g. i 04. listopada 2019.g. i stanja imovine (drugi dohodak) iz podataka pribavljenih od nadležnih tijela (Porezne uprave), odnosno očituje se da je od 2014.g. povremeno ostvarivao drugi dohodak od Medicinske škole Varaždin i to u iznosima koji su utvrđeni u obrazloženju zaključka, a koje je nenamjerno propustio prijaviti.

U Medicinskoj školi Varaždin kao vanjski suradnik radio je u školskoj godini 2013./2014., 2017./2018. i 2018./2019., te je u tom razdoblju ostvarivao po tom osnovu drugi dohodak u iznosima koji su utvrđeni Zaključkom. Dužnosnik ističe da mu nije bilo poznato da bitnu promjenu u imovini u pogledu primitka dužnosnika predstavlja promjena od najmanje 10%, te mu nije bila poznata ni praksa niti stav povjerenstva, a zakonom nije bilo propisano što se smatra bitnom promjenom, Dužnosnik dalje navodi kako se u Zaključku navodi da je drugi dohodak od Medicinske škole maknuo kao drugi dohodak 18.02.2016.g. iz čega proizlazi da ga je ostvarivao i u drugoj polovici 2014.g te cijelu 2015.g., što nije bilo točno. Iz tog je vidljivo da nije postojala namjera krivog prikazivanja drugog dohotka u smislu točnog iznosa, s obzirom da je u imovinskoj kartici stajalo da ostvaruje prihode, a iste nije ostvarivao.

Također u zaključku se točno navodi da od isplatitelja Medicinska škola Varaždin u 2015.g. i 2016.g. nije ostvarivao primitke, kao da ni 2017.g. prije podnošenja izvješća o imovinskom stanju dužnosnika od 19.07.2017.g. povodom ponovnog izbora na dužnost općinskog načelnika Općine Sveti Ilija i da u tom razdoblju prijavljeno stanje nije u neskladu sa stvarnim stanjem. Prilikom podnošenja izvješća o imovinskom stanju na početku ponovnog mandata 19.07.2017.g. nije radio kao vanjski suradnik te stoga niti ostvarivao prihod u Medicinskoj školi pa u tom trenutku nije niti mogao prijaviti prihod.

Međutim, u rujnu 2017.g. ponovno je započeo s radom kao vanjski suradnik, a prihod ostvario u listopadu 2017.g., te je doista jednostavno zaboravio prijaviti taj drugi prihod, kao i kod ispravka podataka 04.03.2018.g.

Prilikom podnošenja izvješća o imovinskom stanju dužnosnika podnesenom 04.10.2019.g smatrao je da ne treba retroaktivno unositi prihod od Medicinske škole Varaždin, jer je sa radom u toj školi kao vanjski suradnik završio prije podnošenja tog izvješća, tj. u lipnju 2019.g., te je smatrao da se retroaktivne promjene ne moraju unositi.

Dužnosnik napominje da je do razlika u ostvarenim prihodima po pojedinim mjesecima od isplatitelja Medicinske škole Varaždin dolazilo zbog različitih satnica (odnosno različitog broja ostvarenih sati), ali i zbog mentorstva na maturama, prihodi s osnova mentorstva su različiti i ovise o tome koga učenici izaberu za mentora. Također napominje da Općina Sveti Ilija i Medicinska škola Varaždin ne ostvaruju nikakav poslovni odnos.

Slijedom gore navedenog, Povjerenstvo je utvrdilo kako dužnosnik nije dostavio odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika te je sukladno članku 27. ZSSI-a, donesena odluka o pokretanju predmetnog postupka.

Dužnosnik se dana 30. travna 2021.g. očitovao na Odluku o pokretanju postupka te je u svom očitovanju naveo kako je točno da je u Medicinskoj školi Varaždin kao vanjski suradnik radio u školskoj godini 2013./2014., 2017./2018. i 2018./2019., i u tom razdoblju ostvarivao po tom osnovu drugi dohodak u iznosima koji su utvrđeni zaključkom Povjerenstva. Točno je da je 01.07.2013. prijavio na godišnjoj razini neto primitak od Medicinske škole Varaždin u iznosu 4.359,57, a koji je u 2014. iznosio 9.240,00 kn. Ističe da mu tada nije bilo poznato da bitnu promjenu u imovini u pogledu primitka dužnosnika predstavlja promjena od najmanje 10%, te mu nije bila poznata ni praksa niti stav povjerenstva, a zakonom nije bilo propisano što se smatra bitnom promjenom. Primitak od Medicinske škole Varaždin mu je i dalje bio drugi dohodak te nije smatrao da se radi o bitnoj promjeni u pogledu cjelokupne imovine odnosno bitnu promjenu u ukupnim osobnim prihodima tj radilo se o promjenama manjim od 2% u odnosu na osobne prihode, a manjim od 1% u odnosu na ukupne prihode supruge i njega.

Dužnosnik dalje navodi kako su točni i navodi da od isplatitelja Medicinska škola Varaždin u 2015. i 2016. nije ostvarivao primitke, kao da ni 2017.g. prije podnošenja Izvješća o imovinskom stanju dužnosnika od 19.07.2017.g. povodom ponovnog izbora na dužnost općinskog načelnika Općine Sveti Ilija i da u tom razdoblju prijavljeno stanje nije u neskladu sa stvarnim stanjem. Prilikom podnošenja izvješća o imovinskom stanju na početku ponovnog mandata 19.07.2017. nije radio kao vanjski suradnik te stoga nije niti ostvarivao prihod u Medicinskoj školi. Međutim, u rujnu 2017.g. ponovno je započeo s radom kao vanjski suradnik, a prihod je ostvario u listopadu 2017., te je jednostavno zaboravio prijaviti u izvješću taj drugi prihod, kao i kod ispravka 04.03.2018.g.

Prilikom podnošenja izvješća o imovinskom stanju dužnosnika podnesenom 04.10.2019.g smatrao je da ne treba retroaktivno unositi prihod od Medicinske škole Varaždin, jer je sa radom u toj školi kao vanjski suradnik završio prije podnošenja tih izvješća, tj. u lipnju 2019., te smatrao da se retroaktivne promjene ne moraju unositi.

Dužnosnik zaključuje kako je nenamjerno propustio prijaviti navedene promjene i da je stoga nastao nesklad između prijavljenih i pribavljenih podataka te je se izričito izjasnio da su podaci pribavljeni od drugih tijela (Porezne uprave) točni jer su svi ostvareni prihodi uvijek bili uredno prijavljeni Poreznoj upravi, te je na njih plaćen i porez i prirez u korist Općine Sveti Ilija te obaveze iz mirovinskog i zdravstvenog osiguranja. Obzirom da je u očitovanju na zaključak izričito priznao da su podaci od Porezne uprave točni, dakle priznao je odlučne činjenice, nije mogao uz očitovanje priložiti dokaze koji bi dokazivali da je njegovo stvarno imovinsko stanje onakvo kakvo je prikazano u podnesenom Izvješću, već je stvarno stanje upravo ono koje proizlazi iz pribavljene dokumentacije nadležnog tijela.

Nadalje, dužnosnik je osobno pristupio 135 sjednici kojom prilikom je naveo kako je dugi niz godina predavač na 3. i 4. godini Medicinske srednje škole, ali je spletom okolnosti došlo do propusta u prijavljivanju podataka u podnesenim izvješćima o imovinskom stanju dužnosnika. Naime radi se o specifičnom području predavanja - sanitarni tehničar, koji se ne upisuje redovito, te u trenutku kada je podnosio imovinsku karticu za početak drugog mandata 2017.g. nije više bio suradnik na Medicinskoj školi, no međutim kako nisu mogli naći drugog predavača zamoljen je da nastavi s predavanjima, ali nije odmah krenuo s početkom godine nego naknadno i jednostavno je u tom dijelu zaboravio unijeti promjenu u imovinsku karticu. Dužnosnik navodi kako smatra da bitnu promjenu treba gledati ukupno na imovini a ne samo po jednoj osnovi te ističe problem prijavljivanja promjena primjerice kod plaća bračnog druga koji mjesečno variraju.

Povjerenstvo je u Smjernici i uputi od 24. prosinca 2018. g., broj: 711-I-1724-R-91/18-01-8, dalo uputu dužnosnicima da su ukoliko ostvare neki od ostalih prihoda dužni isti prijaviti istekom godine u kojoj su ostvareni, neovisno o njegovom iznosu.

Dužnosnici povremene ili neredovite primitke od određenog isplatitelja mogu prijavljivati na godišnjoj razini na način da istekom godine prijavljuju ukupni iznos ostvaren u protekloj godini. Onda ako iz određenog razloga podnose izvješće tijekom iduće kalendarske godine u kojoj obnašaju mandat, ne moraju predviđati koliki će iznos ostvariti u tekućoj godini, već tek s istekom godine trebaju prijaviti promjenu na niže opisani način ako je do iste došlo.

Međutim, ukoliko dužnosnici ne podnesu izvješće istekom godine (ili na početku slijedeće godine) radi promjene, kojim prijavljuju izmijenjeni podatak o godišnjem iznosu predmetne vrste primitaka, onda se kao prijavljeni primici uzimaju oni koji su prijavljeni (ili nisu prijavljeni) u zadnje podnesenom izvješću sve do novog izvješća.

Pritom se napominje da je kroz višegodišnju praksu utemeljen stav Povjerenstva da bitnu promjenu u imovini u pogledu primitaka dužnosnika predstavlja promjena od najmanje 10%. Tako, ako se radi o drugom dohotku ostvarenom od određenog isplatitelja koji je dužnosnik prijavio na godišnjoj razini, ako dužnosnik nastavi i u narednoj godini primati iznos od istog isplatitelja po istoj osnovi, mora prijaviti promjenu ukoliko je iznos za više od 10% manji ili veći od prethodno prijavljenog iznosa u zadnje podnesenom izvješću o imovinskom stanju. Ako je u određenoj godini prestao ostvarivati isplate koje je prethodno prijavio, potrebno je u izvješću prijaviti da iste više ne ostvaruje (potrebno ih je brisati).

U predmetnom postupku utvrđeno je da je dužnosnik Marin Bosilj propustio Povjerenstvu prijaviti bitnu promjenu na imovini u iznosu primitaka od Medicinske škole Varaždin na godišnjoj razini, nastalu tijekom 2014. godine istekom iste godine, a zatim je istekom 2017. g., propustio prijaviti istovjetnu bitnu promjenu u vidu ponovnih primitaka od istog isplatitelja, nastalu tijekom 2017.g. nakon ponovnog stupanja na istu dužnost, kao i daljnje bitne promjene u visini ovih primitaka koje su uslijedile u 2018. g. i opet u 2019. g., pri čemu je prijavio netočan podatak o nepostojanju ovih primitaka u izvješćima od 04. ožujka 2018. g. i 04. listopada 2019.g., što je dovelo do toga da je postojao nesklad i nerazmjer između prijavljenih i stvarnih podataka o primicima od predmetnog isplatitelja za 2014., 2017., 2018. i 2019.g., koji dužnosnik nije opravdao, slijednom čega je Povjerenstvo odlučilo kako je navedeno u točki I. izreke ove Odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika. Kao okolnost koja opravdava izricanje niže sankcije unutar Zakonom propisanog raspona Povjerenstvo je ocijenilo činjenicu da se dužnosnik u predmetnom postupku referirao na utvrđene propuste obrazlažući sve okolnosti u svojim očitovanjima. Kao okolnost koja opravdava izricanje više sankcije unutar Zakonom propisanog raspona Povjerenstvo je ocijenilo činjenicu da je dužnosnik kroz više godina, odnosno dulji vremenski period propustio prijaviti promjenu na ovom dijelu njegove imovine.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u ukupnom iznosu od 3.000,00 kn, koja će se izvršiti u 6 jednakih mjesečnih obroka.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marin Bosilj, osobnom dostavom
2. Podnositelj prijave, dostavom na e-mail adresu
3. Objava na internetskoj stranici Povjerenstva
4. Pismohrana